32001R1636
L 222/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1636/2001 НА КОМИСИЯТА
от 23 юли 2001 година
за изменение на Регламент (EИО) № 2018/93 на Съвета относно предаването на статистически данни за улова и риболовната дейност от държавите-членки, които извършват риболов в северозападната част на Атлантическия океан
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EИО) № 2018/93 на Съвета от 30 юни 1993 г. относно предаването на статистически данни за улова и риболовната дейност от държавите-членки, които извършват риболов в северозападната част на Атлантическия океан (1), и по-специално член 2, параграф 4 и член 4 от него,
като има предвид, че:
(1)
Деветата среща на Конференцията на страните по Конвенцията по международната търговия със застрашени видове от дивата фауна и флора (CITES) през 1994 г. поиска да бъде предприет мониторинг на данните за улова на и търговията с елазмобранхии (акули, морски лисици, скат) от Организация на ООН по прехрана и земеделие (ФАО) и от регионалните агенции по рибарство.
(2)
Научният съвет на Организацията за риболова в северозападната част на Атлантически океан (NAFO) откри наличието на елазмобранхии в улова в Северозападния Атлантически океан и помоли договарящите страни на NAFO да докладват за този улов по въпросниците Статлант 21А и 21Б, управлявани от ФАО.
(3)
Приложение I към Регламент (EИО) № 2018/93, еквивалентът на горепосочените въпросници Статлант 21А и 21Б, трябва да бъде променено, за да отговаря на задълженията на Европейската общност като договаряща страна по Конвенцията NAFO.
(4)
Научният съвет на NAFO прие някои промени към описанието на подзоната и участъците на Северозападния Атлантически океан, както и промени и допълнения към определенията и използваното кодиране при предаването на данните за улова.
(5)
Член 4, параграф 2 от Регламент (EИО) № 2018/93 разпорежда, че държавите-членки, с одобрението на Комисията, могат да предават данни в друга форма или на друг носител от посочените в приложение V към регламента.
(6)
Няколко държави-членки поискаха предаване на данни в друга форма или на друг носител от посочените в приложение V към Регламент (EИО) № 2018/93 (еквивалент на горепосочените въпросници Статлант).
(7)
Мерките, предвидени в настоящия регламент, съответстват на мнението на Постоянния комитет по земеделска статистика, създаден с Решение 72/279/ЕИО (2) на Съвета,
ПРИЕ НАСТОЯЩИЯ РЕГЛАМЕНТ:
Член 1
Приложения I, III и IV към Регламент (EИО) № 2018/93 се заменят от приложения I, II и III към настоящия регламент.
Член 2
Държавите-членки могат съответно да предават данни във формата, описан подробно в приложение IV към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юли 2001 година.